सबका स्वागत है | मैं सार्थक कलानी हूँ - कोलंबिया विश्वविद्यालय के हिंदू युवा का 
अध्यक्ष | हिंदू युवा, सेवा इंटरनेशनल और हिंदू छात्र परिषद की ओर से - 
मैं राजीव मल्होत्रा के "शिक्षाजगत में हिंदू धर्म" पर वक्तव्य में आने के लिए आप सभी का धन्यवाद देना चाहूंगा |
श्री राजीव मल्होत्रा सभ्यताओं, पार सांस्कृतिक समागम, धर्म और विज्ञान आदि विषयों से जुड़े एक 
भारतीय-अमेरिकी शोधकर्ता, लेखक, वक्ता और वर्तमान मामलों पर सार्वजनिक बुद्धिजीवी हैं | 
वर्तमान में वे प्रिंसटन, न्यू जर्सी में स्थित इन्फिनिटी फाउंडेशन के पूर्णकालिक संस्थापक, निदेशक हैं |
उन्होंने सैकड़ों लेख और पांच पुस्तकें लिखी हैं जिनमें "संस्कृत के लिए युद्ध" (The battle for Sanskrit) नवीनतम है |
क्या संस्कृत राजनीतिक या पवित्र, दमनकारी या मुक्तिकारी, मृत या जीवित है |
आज हम राजीव जी का एक वक्तव्य सुनेंगे, जिसके बाद कोलंबिया के पत्रकारिता के छात्र शलभ 
द्वारा संचालित प्रश्नोत्तरी का सत्र होगा | आपका स्वागत है राजीवजी |
मुझे आमंत्रित करने के लिए धन्यवाद | मैं यहां उपस्थित दो महत्वपूर्ण 
व्यक्तियों के प्रति आभार व्यक्त करना चाहता हूं कृष्णन और अदिति |
वे पहली पुस्तक के सह-संपादक हैं और उनकी सहायता के बिना पुस्तक पूरी नहीं हुई होती |
और बाद की पुस्तकें भी | मुझे प्रसन्नता है कि वे यहां हैं और उनकी उपस्थिति के लिए आभार व्यक्त करना चाहता हूँ |
इन्फिनिटी फाउंडेशन ने अपना पहला अनुदान कोलंबिया विश्वविद्यालय को दिया था |
उच्च प्रभाव के लिए, हमें लगा था कि आरम्भ करने के लिए कोलंबिया एक अच्छा स्थान होगा |
पहला अनुदान एक बड़ा छह अंकीय अनुदान था जो कोलंबिया विश्वविद्यालय के धर्म विभाग को 90 के दशक के मध्य में दिया गया था |
मुझे समझ नहीं आया कि शिक्षाजगत कैसे काम करता है, लेकिन मैं अपनी परंपरा और इसके चित्रण को समझता हूं |
मैं कई वर्षों तक चेतना अध्ययन से जुड़ा रहा हूँ | यह तंत्रिका विज्ञानियों (neuroscientists), 
संज्ञानात्मक (cognitive) वैज्ञानिकों, मनोवैज्ञानिकों और दार्शनिकों के लिए बहुत गंभीर विषय है | 
भारत में चेतना अध्ययन के प्रारंभिक वर्षों में अधिकांशतः वेदांत, हिंदू धर्म और बौद्ध विचारों पर चर्चा हुई |
60 के दशक में पश्चिमी दुनिया के लिए अद्वैत जैसे विचार नए थे और उन्हें “स्वच्छ” 
करके “शैक्षिक - स्तर” के ज्ञान में परिवर्तित कर दिया गया | 
चेतना अध्ययन किसी भी विशिष्ट पारंपरिक विभाग के अनुकूल नहीं था, यह बहु-विभागीय दृष्टिकोण था और योग व ध्यान के 
प्रभावों का पता लगाता था | सचेतना क्रांति आरम्भ हुई | "ल्यूसिड ड्रीमिंग" वास्तव में योग निद्रा है |
वे स्त्रियों में देवत्व, तंत्र चक्र, मानव शरीर विज्ञान पर प्रभाव आदि पर चर्चा करते थे |
मैंने पहली बात जो ढूंढी थी वो यह कि इनमें से कोई भी हिन्दू धर्म के शैक्षिक अध्ययन का भाग नहीं था |
शिक्षा जगत में कोई भी हिन्दू धर्म के इन पहलुओं पर चर्चा नहीं करना चाहता था |
उनकी, जिन्हें मैं जाति, गाय और कढ़ी बोलता हूँ, उनकी हिंदू धर्म, नृविज्ञान, मानवाधिकार, पुरुष 
प्रभुत्व, ब्राह्मण वर्चस्व, मुसलमानों के विरुद्ध हिंसा जैसे विचारों में अधिक रुचि थी | 
मैंने दार्शनिक आयामों पर चर्चा करने के लिए यहां एक अनुदान दिया था, लेकिन दर्शन विभाग से कोई प्रतिउत्तर नहीं आया | 
अखिल बिल्ग्रामी धर्म के बारे में एक बहुत ही प्रमुख व्यक्ति थे | लेकिन सबको यह विश्वास था कि भारतीय दर्शन जैसी कोई चीज नहीं है |
भारत में धर्म है, लेकिन यह कहना कि भारतीयों के पास कोई दर्शन है, अधिकाँश दर्शनशास्त्र विभागों को स्वीकार्य नहीं है |
इसके अलावा, धर्म विभाग में, जिन विषयों पर मैंने चर्चा की है और जो आज के महान मूल्य हैं, उन विचारों को निकाल दिया जाता है | 
धर्म विभाग हिंदू धर्म के इन अन्य लोकप्रिय पहलुओं – जैसे योग, पशु अधिकार, पवित्र 
पारिस्थितिकी, पारिस्थितिकी-नारीवाद और अन्य को संलग्न क्यों नहीं करता है ?
उनका उत्पाद बहुत भिन्न था | पर आप उन्हें दोष नहीं दे सकते | लोगों को इसके चयन का अधिकार है कि वे क्या अध्ययन करते हैं | 
मेरी यात्रा यहीं कोलंबिया से शुरू हुई | बौद्ध विभाग के बॉब थुरमैन के साथ मेरा 
एक अच्छा संबंध था, जो हिंदू धर्म के लिए बहुत मित्रवत थे |
हमने हिंदू विचारों पर चर्चा करने के लिए बौद्ध विभाग का लाभ उठाया और एक अनुदान भी दिया | 
हमने वुडस्टॉक में चार दिवसीय सम्मेलन किया था, जो एक बहुत बड़ी सफलता थी |
धार्मिक अध्ययन मुख्यतः नृविज्ञान, समाजशास्त्र, धर्म की राजनीति, मानव अधिकारों के उत्पीड़न आदि पर ध्यान देता था | 
बाद में कृष्णन और अन्य लोगों ने मेरा परिचय श्वेत संस्कृति में बहुत गहराई से पैठे “नृशंसता साहित्य” (atrocity 
literature) के विचार से कराया | मूल अमेरिकी, मैक्सिकन और अश्वेतों को "नृशंस" के रूप में चित्रित किया गया था | 
और इसने श्वेतों द्वारा उनपर आक्रमण, हस्तक्षेप और सभ्य बनाने को न्यायोचित ठहराया | आज के भारत की तरह |
भारत में अंग्रेजों द्वारा सभ्य बनाने का मिशन और अमेरिका में सीमान्त पर विजय हेतु नृशंसता साहित्य समानांतर 
में हो रहे थे | आज हिंदुओं को अनोखा बनाने के लिए समान अलंकारों का उपयोग किया जाता है |
हर कोई ऐसा नहीं है, कुछ भिन्न हैं | पर हिंदू धर्म का यह विशेष चित्रण मेरी रूचि का क्षेत्र है |
इसलिए मैंने शिक्षा जगत को समझने का प्रयास और इसमें हस्तक्षेप किया | मैंने त्रुटियाँ की और उनसे सीखा |
मैंने कभी-कभी अत्यधिक आलोचना की | मेरा प्रारंभिक दृष्टिकोण था - अनुदान देना 
और कुछ दूरी बनाए रखते हुए कुछ विषयों को प्रोत्साहित करना | 
इस्लाम और बौद्ध धर्म के सफल पीठ थे | हम उनकी नकल क्यों नहीं कर सकते ?
इसलिए हमने भांति-भांति के प्रयास किये जैसे आगंतुक (विजिटिंग) प्रोफेसरों को आकर्षित करना, हार्वर्ड में बहु-विभागीय सम्मेलन |
हमने कोलंबिया, प्रिंसटन, कैलिफोर्निया हवाई विश्वविद्यालय के साथ काम करना जारी रखा और 10 
वर्षों के बाद यह अनुभव किया कि हम व्यवस्था को अन्दर से नहीं बदल सकते | 
विघटनकारी और प्रतिमान-परिवर्तनकारी सोच पुराने प्रतिष्ठानों से नहीं आएगी |
यह विपरीत पक्षों पर बर्नी सैंडर्स और डोनाल्ड ट्रम्प के शब्दाडम्बरों के समान 
है, और आपको इसकी आलोचना के लिए व्यवस्था के बाहर होना होगा |
हिन्दू धर्म के शैक्षिक अध्ययन में यही बातें हो रही थीं |
यह अमेरिका में हिंदू धर्म के अध्ययन का कालक्रम है, और आज के विपरीत, हिंदू समुदाय पूरी तरह से उदासीन था |
राजनेता, वाणिज्य दूतावास, और दूतावास ग्लानिभूत थे कि मैं ऐसे विषयों को उठा रहा था 
इसलिए उन्होंने कहा "चिंता न करें, हम धर्मनिरपेक्ष देश हैं" | 
जब मैं अमेरिका स्थित संघ के संगठनों में गया तो उन्होंने कहा कि वे 800 मंदिरों के साथ और भारत में धन वापस भेजकर अच्छा कर रहे हैं | 
वे दोषपूर्ण चीजों को माप रहे थे | शिक्षा जगत पर ध्यान नहीं दे रहे थे | 
इसलिए 90 के दशक के मध्य में हमने लोगों को पाठ्य-पुस्तकों के अध्ययन और त्रुटियों के अन्वेषण के लिए प्रायोजित करना आरम्भ 
कर दिया। हम सम्मेलनों में गए और अपने अध्ययनों को प्रस्तुत किया | इसने लोगों का ध्यान आकर्षित किया |
उच्च शिक्षा के स्थान पर यह स्कूल की पाठ्य पुस्तकें थीं जिसने माता-पिता को चिंतित कर दिया | 
यह अप्रवासियों को आकर्षित किया | मैं उस समय ब्लॉग और ईमेल समूहों के माध्यम से बड़े पैमाने पर लिख रहा था | 
इंटरनेट के बिना हमारा आंदोलन मर गया होता | हमें अनदेखा करने, भला-बुरा कहने और और कलंकित करने के हरसंभव प्रयास हुए |
लेकिन एक बार चिंगारी प्रज्वलित हो गयी थी जिसने मेरी सहायता की | मुझपर जितना अधिक आक्रमण 
किया गया, हम उतने अधिक अनुपेक्षा-योग्य हो गए, और यही हमारी रणनीति थी |
हमने जो कहा, लोगों को हो सकता है पसंद नहीं आया हो, लेकिन वे अब हमें अनदेखा नहीं कर सकते | 
तब से मैं अमेरिका में हिंदू धर्म के अध्ययन पर नए और उत्तेजक अंतर्दृष्टि के साथ आया 
हूं, और उस अंतराल के खोज का प्रयास किया हूँ जिसकी भरपाई की आवश्यकता है।
मैं सदैव सही नहीं हूं | परन्तु वे लोग जो मुझसे अधिक योग्य हैं, उनसे वार्तालाप आरम्भ करना उस समय की 
प्रतीक्षा करने से बेहतर है जब मेरे पास सटीक उत्तर हों, जो संभवतः कभी नहीं आएगा |
इसलिए मैं कोई ऐसा व्यक्ति जो दावा करता है कि उसने सभी समस्याएं सुलझा ली हों, की जगह वार्ता आरम्भ करने, 
समस्याओं को परिभाषित करने और बौद्धिक युद्धक्षेत्र के मानचित्रण में अधिक रुचि लेता हूँ |
मुझे नहीं पता कि कई समस्याओं का समाधान कैसे किया जाता है, परन्तु मैं ऐसी कई समस्याओं 
को उजागर कर सकता हूं और उनके बारे में वार्तालाप आरम्भ कर सकता हूं | 
इस प्रकार मैंने अमेरिका में हिंदू धर्म के इस मुद्दे पर चर्चा आरम्भ किया | 
जब आप श्वेत अमेरिकियों का रेखा-चित्रण करेंगे तो आप उनके बीच विभिन्न मूल्य प्रणाली पायेंगे | मेरे एक विपणन 
(मार्केटिंग) मित्र ने विभिन्न प्रकार के लोगों के मनोविज्ञान, जीवन शैली, मूल्यों और हितों का विश्लेषण किया था |
इसलिए उन्होंने मुझे एक उदारवादी श्वेत महिला के प्रमुख लक्षणों को समझाया |
एक उदार श्वेत महिला के प्रमुख लक्षण योग, पशु अधिकार, शाकाहार, स्त्रियों में देवत्व आदि के प्रति लगाव है | 
इसलिए मैं सोचने लगा कि हिन्दू-धर्म को दक्षिणपंथ क्यों कहा जता है जबकि वाम-उदारवादी उन्ही विचारों का उपयोग कर रहे हैं ?
इसने मेरे “यू-टर्न सिद्धांत” को जन्म दिया | पश्चिमी देशों के बहुत सारे लोग हिंदू धर्म के अध्ययन और स्वयं 
को पूर्ण रूप से भोजन, कपड़े और संस्कृति में रमा देने के लिए भारत (जैसे ऋषिकेश) आते हैं | 
कुछ रुक जाते हैं | अन्य लोग आगे बढ़ते हैं और अपनी शिक्षाओं को हिंदू धर्म से पृथक कर देते 
हैं | वे स्वयं को आध्यात्मिक परन्तु अधार्मिक कहते हैं | यह दूसरा चरण है |
यह आज एक भूषाचार (फैशन) है जहां हिंदू धर्म के विचार श्वेत संस्कृति में नक़ल किये 
जाते हैं परन्तु उनके ब्रांड, इतिहास, पहचान को त्याग दिया जाता है |
तीसरा चरण ऐसे विचारों का पुनः-ईसाईकरण है | जैसे ईसाई योग और ईसाई वेदांत |
ये धार्मिक अध्ययनों की सीमा में नहीं हैं और ऐसे विषयों के ऊपर अधिक आलोचना नहीं हुई है |
चरण 4 तब है जब वे स्त्रोत परंपरा पर आरोप लगाते हैं कि वे अपमानजनक और उत्पीड़क हैं | किसी 
अन्य परंपरा की तरह हिंदू धर्म में समस्याएं हैं, मैं इसे स्वीकार करता हूं |
सामान्य पथक्रम - हड़पना, पुनः चरित्र-चित्रण करना, और फिर यहूदी धर्म, ईसाई धर्म 
या विज्ञान जैसे पश्चिमी प्रतिमान में पुन: प्रस्तुतीकरण है |
चेतना अध्ययन, ईसाई योग और अद्वैत यहूदी धर्म क्रमशः विज्ञान, ईसाई धर्म और यहूदी धर्म में यू-टर्न के उदाहरण हैं |
और अंत में चौथे चरण में नकारात्मक पहलुओं को वापस स्रोत परम्परा से जोड़ दिया 
जाता है | यह ऐसा ही है जैसे चोरी करके घर में आग लगा देना | 
शैक्षिक आगजनी या सभ्यता की आगजनी की तरह | इसी तरह मूलनिवासी अमेरिकियों से बहुत 
सारी चीजों को हड़प लिया गया और फिर उन पर दोष मढ़ दिया गया था |
चरण 5 तब होता है जब इस नए ज्ञान को भारत में "अमेरिकी" ज्ञान के रूप में पुनः निर्यात किया जाता है, जैसे चेतना अध्ययन या ईसाई योग | 
कई अमेरिकी चीजें हैं, जो वास्तव में बिना आभार व्यक्त किये भारत से आयात किए गए थे और फिर हमें पुनः निर्यात किया गया था |
यू-टर्न सिद्धांत पर अपनी पुस्तक में मैं ऐसे कई उदाहरण दूँगा |
मैं कुछ बिंदुओं पर चर्चा करना चाहता हूं |
पश्चिम में हिंदू धर्म का सबसे पुराना अध्ययन ब्रिटिश कालीन ईसाई मत है | प्रिंसटन 
सेमिनरी में इस विषय पर बहुत सी सामग्री है जो 1800 की शुरुआत की हैं |
पूंजीवादी दृष्टिकोण का एडमंड बर्क जैसे परंपरावादियों ने समर्थन किया था, जो ईस्ट इंडिया कंपनी से पैसा कमाना चाहते थे |
उनकी धर्मांतरण में रुचि नहीं थी |
भारतीयों को प्रायः ऐसा लगता है कि सभी यूरोपीय लोग धर्मान्तरण के एजेंडा के साथ आए थे | यह सच नहीं है, कई बनिया-बुद्धि वाले लोग थे |
ब्रिटिश ईस्ट इंडिया कंपनी धर्मान्तरणकारियों का विरोध करती थी क्योंकि वे कंपनी के वाणिज्यिक हितों में हस्तक्षेप कर रहे थे |
आप यह नहीं कह सकते कि यूरोपीय युग के दौरान इंडोलजी पूर्णरूपेण या मुख्य रूप से धर्मान्तरण के उद्देश्यों के लिए था |
दो दृष्टियाँ थीं – धर्मान्तरणकारी और व्यापारिक और उनमें प्रायः संवाद होता था | धर्मान्तरणकारी ईसाई धर्म स्थापित करना चाहते थे |
वे भारत के धर्म, ग्रंथों, पूजास्थलों, पुजारियों आदि को समझना चाहते थे |
क्या हुआ यदि कोई घर पर या पेड़ या नदी की पूजा करता है ? चर्च या मण्डली वैकल्पिक है, कोई घर पर भी प्रार्थना कर सकता है |
इनमें से कुछ पाश्चात्य पूर्वाग्रहों को श्रेष्ठतर विद्वानों की सहायता से हटा दिया 
गया है, लेकिन प्राच्यतावाद (ओरिएंटलिज्म) का बोझ आज भी जारी है |
यहूदी-ईसाई श्रेणियों का प्रक्षेपण आज भी विभिन्न रूपों में जारी है | 18वीं 
शताब्दी की तरह हमें विधर्मी या नास्तिक नहीं कहा जाता है |
परन्तु सूक्ष्म तरीके से पश्चिमी सार्वभौमिकता हमपर थोपी जाती है, पश्चिम, उसके इतिहास, 
उसके दर्शन और परिप्रेक्ष्य को स्वर्ण मानक के रूप में प्रक्षेपित करके |
कई विश्वविद्यालयों में सामान्य संगीत के स्थान पर नस्ल-संगीत-विज्ञान है | परन्तु कौन तय करता है कि सामान्य क्या है ? 
यदि चीनी विश्व पर शासन कर रहे होते तो क्या वे कहते कि मंदारिन आधारित संगीत सामान्य था और मोजार्ट जातीय ?
जातीयता क्या है ? क्या यह श्वेत बनाम अश्वेत है ? क्यों नहीं अंग्रेजी मांस और आलू, आलू पराठा जितने जातीय हैं ?
पॉप संस्कृति, विद्वत्ता के गठन और अधिकार के निर्धारण में श्वेत-प्रभुता का विचार अदृश्य सार्वभौमिकता के रूप में व्यापक है | 
पश्चिम केवल अपने प्रमाण पत्र पहचानता है | एक हिंदू गुरु, जो भारतीय परंपरा के अनुसार बहुत ज्ञानी है, को “पाठ्येतर” कहा जायेगा 
परन्तु कभी भी प्रमाणिक ज्ञान प्रदाता के रूप में स्वीकार नहीं किया जाएगा, जब तक कि उसके पास पश्चिमी प्रमाण न हो |
प्रमाणन का पाश्चात्य विचार गैर-अनुभवात्मक और पाठ-आधारित है | बाइबिल के पाठ प्रकृति के कारण
वे उच्चतम योगी को अधिकारी नहीं मानेंगे क्योंकि उनके पास पाश्चात्य प्रमाण नहीं 
होगा | जबकि हम एक भक्त, योगी या साधक को अत्यधिक योग्य मानते हैं |
यहां तक कि प्रमाण-पत्र होने पर भी पाश्चात्य सार्वभौमिकता ही यह तय करता है कि 
कौन प्राध्यापक बनता है या संपादकीय बोर्ड में स्थान पाता है |
सदैव ऐसा नहीं होता और मैं सनसनीखेज बनाने का प्रयास नहीं कर रहा हूं |
मैं एक विचार रखने का प्रयास कर रहा हूँ | कभी-कभी आप किसी विशिष्ट पर ध्यान केंद्रित करके अपना 
विचार रखते हैं, सामान्यीकरण के लिए नहीं, बल्कि इसपर ध्यानाकर्षण के लिए |
मैं लंबे समय तक पाश्चात्य सार्वभौमिकता से लड़ा हूँ | केवल पश्चिमवासियों से ही नहीं 
बल्कि पश्चिमी शिक्षा वाले भारतीयों ने भी इस दृष्टि को अपना लिया है |
मैं वर्ष में 3-4 बार भारत जाता हूं | वहां मेरे मित्र जिनका बहुत पश्चिमीकरण हो गया 
है और बड़ी कंपनियों के लिए काम करते हैं, मुझे असंगत पाते हैं | 
भारतीय अपनी संस्कृति से विमुख हैं, विशेषकर दिल्ली में | उद्योग, सरकार, आईएएस और आईएफएस में भी |
मैंने हमारी पहचान व इतिहास पर भारतीय विदेश सेवाओं के स्नातक वर्ग - हमारे भविष्य के राजनयिकों को एक 
वक्तव्य दिया | अत्यधिक धर्मनिरपेक्ष होने के कारण वे अपने अतीत के बारे में ग्लानिभूत हैं |
ये कैसे हुआ ? हम ब्रिटिश काल के दौरान अपनी जड़ों के अधिक निकट थे |
स्वतंत्रता के बाद हमने अंग्रेज़ों का अनुकरण करने और साहिब बनने का निर्णय लिया | 
यह श्रेष्ठता का हमारा विचार था और उनसे आगे बढ़ने का प्रयास |
यह एक बड़ी समस्या है | भारत में वाम मेरे विचारों को राष्ट्रवादी और अतिवादी कहकर नीचे लाने के लिए दृढ़ है |
मैं हिंदू धर्म को अन्य परंपराओं के समान स्थान और सम्मान पाते हुए देखना चाहता हूं 
| मैंने 20 साल पहले “हिन्दुभीति (हिन्दुफोबिया)” शब्द बनाया |
इस्लामभीति (इस्लामोफोबिया) एक आम शब्द है, और कोई भी इसे इस्लाम अतिवाद नहीं कहता है | इस विषय पर 
सम्मेलन और शैक्षिक अनुसंधान होते हैं, और लोगों को इसके बारे में चर्चा करना अच्छा लगता है |
हिंदुओं के संबंध में मिलता-जुलता कोई भी शब्द नहीं था इसलिए मैंने हिंदूपोबिया को गढ़ा जिसे अब स्वीकार्यता मिली है | यह सक्रियता 
(एक्टिविज्म) या भगवा राजनीति के बारे में नहीं है | हिन्दुभीति शैक्षिक अनुसंधान का एक उचित विषय क्यों नहीं है ? 
हिन्दुभीति पर शैक्षिक पुस्तकें क्यों नहीं हैं ? इसके स्थान पर जो हिन्दुभीति को उजागर करते हैं उनका उपहास किया जाता है | 
लेकिन हिन्दुभीति का अस्तित्व है | मंदिरों को अनुमति नहीं मिल रही, साथ ही पिछले 
20 वर्षों में कई पाठ्य पुस्तकीय प्रमाणिक प्रकरण हुए हैं | 
यह स्वाभाविक समस्या है और शिक्षाविद अभी भी स्वीकार नहीं कर रहे कि ऐसी किसी बात का अस्तित्व भी है | 
मैं कुछ टिप्पणी करूँगा जिसके बाद प्रश्नोत्तरी होगी | 
ब्रिटिश युग में दो दृष्टियाँ थीं- धर्मान्तरणकारी और पूंजीवादी | 
मार्क्सवाद आज एक प्रमुख दृष्टि है | यद्यपि मार्क्स 1800 के अंत में आया था, इंडोलजी ने मार्क्सवादी 
दृष्टि का उपयोग नहीं किया क्योंकि अंग्रेज उथल-पुथल या क्रांति नहीं चाहते थे |
किसी भी रूप में, रूस में लेनिन से पहले मार्क्सवाद मुख्य रूप से सैद्धांतिक था |
जो कुछ भी कारण हो, इन सभी विविधताओं के साथ इंण्डोलॉजी मार्क्सवादी उद्यम का भाग नहीं था, लेकिन ऐसा हो गया है |
ईसाई सेमिनरियों द्वारा इंडोलजी का उत्साही उद्यम आज भी जारी है |
ईस्ट इंडिया कंपनी द्वारा अपनाई गई पूंजीवादी दृष्टि समाप्त हो गई है, यद्यपि यह आधुनिक पूंजीवादी भारत में पुनर्जीवित हो सकता है |
परन्तु धर्मान्तरणकारी और मार्क्सवादी दृष्टि समानांतर में जारी रहे हैं |
मार्क्सवाद ने बहुत से पश्चिमी सिद्धांतों और विचारों का आयात किया है, और उनका उपयोग भारतीय समाज के अध्ययन में किया है |
प्रचारक अपने धर्म या श्रेणियां जैसे पुजारी, धर्मग्रंथ, पूजास्थल, धर्मविधान, मण्डली 
को हिंदू धर्म पर थोपने और हमें परिभाषित करने का प्रयास करते हैं |
तो अब ये मार्क्सवादी हैं जो अपनी श्रेणियों में हिन्दू धर्म को डालने का प्रयास कर 
रहे हैं | यह नया युद्धक्षेत्र है, धर्मान्तरणकारी दृष्टि नहीं | 
दुर्भाग्य से हिंदुओं को यह समझ नहीं आता है कि मार्क्सवादी बड़ा खतरा हैं और वे प्रचारकों को दोषी मानते हैं | यह वामपंथ या दक्षिणपंथ नहीं है | श्वेत उदारवादी महिलाएं 
हिंदू धर्म की बातों को मानती हैं लेकिन स्वीकार नहीं करतीं | इसलिए हिंदू धर्म को वामपंथ या दक्षिणपंथ के रूप में परिभाषित नहीं किया जा सकता है | 
मार्क्सवादियों भी प्रायः समझदारी की बात करते हैं | हमारी संस्कृति में बहुत अधिक समतावाद है |
यहाँ भक्ति आंदोलन और दरिद्र व दलितों के कई उद्धारक हुए हैं |
फोर्ड फाउंडेशन जैसी संस्थानों के मानवाधिकार सम्बन्धी हस्तक्षेपों, प्रतिबंधों और 
अनुज्ञाओं के बिना भी हमारे भीतर स्वयं को परिवर्तित करने की क्षमता है |
विदेशी हस्तक्षेप के बिना, भारतीय संस्कृति में स्वयं में सुधार करने की क्षमता 
है | हममें समस्याएं हैं, लेकिन हम समाधान भी निकाल सकते हैं | 
हमें अस्वीकार नहीं करना चाहिए कि हममें समस्याएं हैं, बल्कि अधिक रचनात्मक समाधानों के साथ आना चाहिए |
मैं इसके साथ इसे विराम दूंगा क्योंकि यह एक बड़ा क्षेत्र है और हम बहुत चर्चा कर 
सकते हैं | सुनने के लिए धन्यवाद और अब प्रश्नोत्तर की उम्मीद है | 
वक्तव्य के लिए राजीवजी आपका धन्यवाद | एक बात जिससे मैं निराश हूँ वह यह है कि एक वैध शैक्षिक 
उद्यम के रूप में हिन्दुभीति का अध्ययन शिक्षाजगत में प्रविष्ट नहीं हुआ है |
यदि चर्चा हुई भी तो उपेक्षा भरे शब्दों में, दक्षिणपंथी उपद्रवियों के नाम पर | यद्यपि 
अफ्रीकी-अमेरिकियों पर इसी तरह का अध्ययन एक सम्मानित शैक्षिक विषय है |
इसी तरह समलैंगिकों, महिलाओं और अन्य समूहों के अन्तरंग दृष्टिकोण शैक्षिक अध्ययनों के सम्मानित क्षेत्र हैं |
परन्तु मुझे एक विषय, सम्मेलनों के प्रसंग या पीएचडी के लिए हिन्दुभीति के प्रति समान उत्साह नहीं दिखता है | 
दूसरी बात जिसकी मुझे कमी दिखती है वो है डाइजेशन या यू-टर्न जिसमें बहुत-से हिन्दू-बौद्ध 
विचार यहूदी ईसाई धर्म और/या पश्चिमी विज्ञान में डाइजेस्ट कर लिए जाते हैं | 
इसपर चर्चा का अंत लड़ाइयों में होता है क्योंकि उदाहरणों के बाद भी लोग ऐसे दावों को अस्वीकार कर देते हैं | हमें वास्तव में विचारों के इतिहास और 
तथाकथित सार्वभौमिक या पश्चिमी हो चुके कई विचारों के भारतीय उद्भव का अध्ययन करना चाहिए | वर्तमान में यह अध्ययन का विषय नहीं है |
मुझे ऐसे क्षेत्रों का श्रीगणेश करने में जिसमें लोग जुड़ सकें अधिक रूचि है | जब कोई क्षेत्र लोगों 
का पर्याप्त ध्यान आकर्षित कर लेता है, मैं आगे बढ़ जाता हूं और कुछ और करता हूं |
यही सब मैं करने का प्रयास कर रहा हूं – अधिक अन्वेषण में रुचि उत्पन्न करना | आप सोचते होंगे कि उदार 
शिक्षाजगत अधिक दृष्टिकोणों, भिन्न विचारों, विविधता, और आलोचना का स्वागत करेगा |
लेकिन स्थिति ऐसी नहीं है | वे कुछ सीमित मापदंडों के भीतर, प्रमाणित, लाइसेंस 
प्राप्त, समकक्ष समीक्षा समूह की बहुत ही सीमित आलोचना स्वीकार करते हैं |
परन्तु यदि आप उनमें से एक नहीं हैं, तो उन्हें यह पसंद नहीं है | आप यह दावा करना चाहते हैं कि मेरी परंपरा भी यही है |
यह ऐसा समझा जाता है जैसे असभ्य मूल सूचनादाता पलटकर उत्तर दे रहा हो | “तुम - मूल 
सूचनादाता, तुम मेरे प्रश्नों के उत्तर दोगे और मैं तुम्हारा डाटा लूँगा |”
“मैं इसे प्रकाशित करूँगा | तुम्हें मूल सूचनादाता के रूप में अपनी औकात जाननी चाहिए |” लेकिन जब कोई बहुत बड़ा विद्रोही बन जाता है तो उसे सबक सिखाने का प्रयास किया जाता है | मैंने प्रायः इसका सामना किया है और बहुत आनंद 
आता है | मेरी त्वचा मोटी है | हर बार जब मैं नयी पुस्तक प्रकाशित करता हूँ, मैं बातचीत का एक नया क्षेत्र को खोलने का प्रयास करता हूं, उसे कोठरी से बाहर निकालकर अपना रास्ता बनाने देता हूँ | धन्यवाद !
मैं साक्षात्कार आधारित प्रश्नोत्तरी के लिए शलभ उपाध्याय को आमंत्रित करना 
चाहता हूं, जो कोलंबिया पत्रकारिता विद्यालय में छात्र हैं | 
इस प्रकार हम दर्शकों से मिले सभी प्रश्नों का समावेश करते हैं |
मैं यहाँ से संचालन करने वाला हूं | मुझे पत्री (नोट्स) लेकर आना चाहिए था और राजीव जी की तरह मुझे नहीं पता कि 
मैं वर्णन कैसे करूँ ... नहीं, मैं छल कर रहा था क्योंकि मैं इस मोबाइल पर भी देख रहा था |
यहाँ आने और आपसे बात करने के लिए मैंने बहुत काम किया | अपने बारे में - मैं भारत में 
बड़ा हुआ, पूर्वस्नातक के लिए टोरंटो आया और पिछले 8 वर्षों से वहीं हूँ | 
भारत में कहां ?
नई दिल्ली
ओह अच्छा !
वास्तव में उनकी तरह जिनके बारे में आप बहुत बात करते हैं |
ठीक है !
मैं हाई स्कूल के बाद टोरंटो आया, वहां पूर्वस्नातक किया, एक कंपनी में काम किया और अब मैं कोलंबिया पत्रकारिता विद्यालय में हूं |
हिन्दुभीति के सन्दर्भ में एक ध्यान देने की बात है | पिछले वर्ष, फरवरी के आसपास, मैडिसन अलबामा में सुरेशभाई पटेल नामक एक बुजुर्ग भारतीय सज्जन की एक पुलिस के साथ 
बहस हुई | उन्हें जमीन पर फेंक दिया गया जिसके कारण आंशिक पक्षाघात हो गया था | इसपर न्यायिक प्रकरण हुआ और जनवरी में उस पुलिस को बरी कर दिया गया |
उस समय भारतीय समुदाय ने अनुभव किया कि संभवतः यह कोई यादृच्छिक आक्रमण नहीं 
बल्कि योजनाबद्ध था क्योंकि सुरेशभाई की त्वचा भूरे रंग की थी | 
उसी समय पश्चिमी वाशिंगटन राज्य के मंदिरों में बहुत से आक्रमण हुए जिन्हें घृणा-आधारित अपराध के स्थान पर तोड़-फोड़ माना गया | 
जब आपके पास ऐसी स्थितियां हैं तो आपको ऐसा क्यों नहीं लगता है कि हिन्दुभीति के लिए कोई अच्छा तर्क नहीं है ?
यह एक बहुत अच्छा प्रश्न है | मुझे लगता है कि समस्या हमारे अन्दर है | मैंने पश्चिमी लोगों व उनके 
मुद्दों का अध्ययन किया और उन्हें विभिन्न श्रेणियों में वर्गीकृत करने का प्रयास किया | 
मैंने हिंदुओं के अपने वर्गीकरण को प्रकाशित नहीं किया है क्योंकि जब मैं ऐसा करूँगा, वे आगे से 
मेरी पुस्तक पढ़ना बंद कर देंगे। इसलिए मैं उसे अंतिम या मरणोपरांत के लिए रखा हूं |
हमारे नेताओं व दासपूर्ण मानसिकता के बारे में कहने के लिए मेरे पास बहुत कड़े शब्द हैं | क्या यह ब्रिटिशकाल या मुगलकाल में हुआ था 
? हमने अपने क्षत्रियता, नेतृत्व को कब खोया ? आज हम टकराव से बचने वाले और आसान रास्ता लेने वाले हो गए हैं |
यहां आने वाले लोग भौतिक सफलता की खोज में हैं और धन व मकान पाने पर भाग्यशाली 
अनुभव करते हैं | वे उस परिदृश्य को छेड़ना नहीं चाहते हैं |
फिर वे अपने बच्चों के लिए व्यवस्था करना चाहते हैं | तब वे अपने आत्मसम्मान व महिमा के बारे में सोचेंगे और किसी इमारत पर अपना नाम लिखवाने के 
लिए कहीं 20 मिलियन का अनुदान देंगे | अब वे श्वेत लोगों की बराबरी में बैठेंगे और उन्हें एक बहुत बड़ा व्यक्ति माना जाएगा |
इसलिए सफलता की यही मानसिकता है | भारत में स्थित सुप्रसिद्ध राजनीतिक समूह, जिन्हें हिंदू धर्म 
का प्रतिनिधित्व करना चाहिए, में पर्याप्त विद्वत्ता और सामरिक सोच का अभाव है |
वे भड़काऊ भाषण और भीड़ को उकसाने में उलझे हैं, परन्तु उन्होंने किसी चिंतन-समूह में निवेश नहीं किया है |
उन्होंने मेरी तरह गुणवत्तापूर्ण अनुसंधान में निवेश नहीं किया है | मुझे आशा थी कि बहुत-से लोग मुझसे जुड़ेंगे |
मैं पूर्णकालिक रूप में यह करने के लिए अपनी नौकरी, वृत्ति, और कैरियर को छोड़ दिया और दूसरों से आशा थी वे साथ 
आयेंगे | उन सबने मेरी प्रशंसा की और एक दिन जुड़ने का वचन दिया पर वो दिन कभी नहीं आता है | 
हमारा समुदाय अपने लिए पर्याप्त तपस्या और त्याग नहीं करता है | दूसरा अनुभाग पुजारियों का है | 
धार्मिक लोग, स्वामी, आचार्य | आप सोचेंगे कि वे यह कर रहे होंगे |
भारत में उनमें से कई व्यक्तिगत रूप से मेरी सहायता करते हैं और सार्वजनिक रूप 
से अधिक से अधिक लोग मुझे समर्थन देना आरम्भ कर रहे हैं | 
इस देश में वे कुछ के प्रति बहुत सावधान हैं | मुझे नहीं पता क्यों, वे किससे 
डरते हैं, क्योंकि धर्म की सुरक्षा के विधान बहुत सशक्त हैं |
विडंबना यह है कि इस देश में एक आयरिश अमेरिकी, एक इतालवी अमेरिकी, एक अश्वेत अमेरिकी, एक हिस्पैनिक अमेरिकी होना स्वीकार्य है और 
हम भारतीय अमेरिकी हो सकते हैं | फिर यहूदी अमेरिकी, मुस्लिम अमेरिकी, ईसाई अमेरिकी पहचान जैसी पहचानें हैं |
इसका कोई तुक नहीं बनता कि हमें दक्षिण एशियाई अमेरिकी पहचान के अंतर्गत छिपना पड़े। जब 
आप दक्षिण एशियाई समूहों में जाते हैं, 90% से 100% लोग हिंदू हैं |
हमने न्यू जर्सी में हिंदू यहूदी गठबंधन शुरू किया था, जहां यहूदी लोगों ने 
हिंदुओं से संपर्क किया और कहा कि वे हमारे साथ जुड़ना चाहते हैं |
उनके लिए यहूदी शब्द स्पष्ट था और हमने कहा कि हमें हिंदू शब्द ठीक लगा था |
इसलिए मेरे सह-संस्थापक और मैंने हिंदू-यहूदी को तय कर लिया | लेकिन कई हिंदू “हिंदू” के स्थान पर दक्षिण एशियाई शब्द चाहते थे |
यह एक डर या हीन-भावना की तरह है | इस पूरी बात के अध्ययन में शैक्षिक और अच्छी विद्वत्ता की कमी है |
मुठभेड़ों वाले इन कार्यक्रमों में हमारे बहुत कम लोग भाग लेते हैं |
जब वे भाग लेना चाहते हैं तब वे दूरी बनाए रखते हुए और अपने नाम को कहीं भी लिप्त किये बिना 5 मिलियन का चेक दे देते हैं |
मुझे ऐसे कई लोग मिलते हैं | इसमें अधिक प्रतिष्ठा है, हो सकता है कि वे हावर्ड में अपने बच्चे को प्रवेश दिला दें | 
वे किसी बोर्ड में पहुंचना चाहते हैं और यह व्यवसाय के लिए अच्छा है | इसलिए जुड़ाव में शुचिता नहीं है |
यह आवश्यक नहीं कि वे किसी हेतु में आस्था रखते हों | इन हिंदू संगठनों के प्रभारी कई लोग प्रायः व्यक्तिगत 
पदों और पदोन्नति की खोज में रहते हैं | वे कहीं के राष्ट्रीय प्रमुख बनना चाहते हैं |
उनमें से कुछ वास्तव में संकट मोल ले रहे हैं | मैंने पिछले दस वर्षों में परिवर्तन देखा है 
और लोग अब हिन्दुभीति के विरुद्ध खड़े होने और लड़ने के लिए तैयार हैं |
यह कुछ भारतीय प्रेस, मीडिया, टीवी, नागरिक समाज, समाचारपत्रों, स्कूलों के 
पूर्वाग्रहों से लड़ने वाले माता-पिता और कई स्थानों पर दिख रहा है |
अधिक धन के साथ लोगों का विश्वास बढ़ा है | लोग कहते हैं कि यदि मैं अमेरिका में एक शीर्ष पेशेवर 
बनने के लिए बहुत योग्य हूं, तो वे मेरी परंपरा का अपमान करने वाले कौन होते हैं ?
मुझे उस पर थोड़ा और जोर डालने दो | हमने भारतीय समुदाय की निष्क्रियता के बारे में बताया और 
यह कि अन्य समुदाय इन विषयों को हिन्दुभीति के रूप में नहीं देखते हैं |
कोई उस तरह के लोगों के विरुद्ध क्यों रहना चाहेगा ? ईसाई धर्म का प्रसार एक व्यापक आंदोलन था | पिछले 500 वर्षों में 
इस्लाम विस्तार के एक चरण से गुजरा | यहूदी-विरोध वास्तव में इसके ऐतिहासिक कारणों में निहित है |
लेकिन पिछली बार भारत या हिंदू धर्म एक सहस्राब्दी पहले विस्तार कर रहा था | क्या ऐसा कुछ है 
जिसको हम जन्म देने का प्रयास कर रहे हैं या वास्तव में अस्तित्व में है ?
क्या आपको लगता है कि वे समुदाय के रूप में हिंदुओं को पसंद नहीं करते हैं ?
यदि आप मंदिरों के अनुभव को देखते हैं, तो कई को अनुमति प्राप्त करने के लिए लड़ना पड़ता था | जहां मैं रहता हूं, उसके पास पूर्व 
विंडसर में चिन्मय मिशन था | उन्होंने बहुत पहले चर्च का भवन खरीदा था | यह एक पूजास्थल के रूप में चिन्हित है |
ट्रैफिक और शोर की समस्याओं के कारण तुरंत भूमि-क्षेत्रीकरण (लैंड जोनिंग) बदल दिया 
गया और स्थानीय निकाय ने कहा कि वे वहां एक मंदिर नहीं बना सकते |
प्रत्यक्ष रूप से धर्म में पूर्वाग्रह है | उन्हें लड़ना पड़ा और इसे उलटना पड़ा | 
लोग इस पर नियंत्रण पाने के लिए अधिक जोड़-तोड़ का उपयोग कर रहे हैं |
इस देश की गहरी संस्कृति ईसाई है | उनके बारे में चिंता है जो भिन्न हैं और धर्म भिन्नता के कारकों में से एक है |
चीनी जो इस देश में अप्रवासी बनकर आए थे, बड़ी संख्या में ईसाई धर्म में परिवर्तित हो गए 
क्योंकि उन्हें लगा कि यह स्वीकार किया जाएगा | परन्तु इससे काम नहीं चला | 
भिन्नता के कई प्रतीक हैं जैसे नस्ल, भाषा और धर्म | यानी यह केवल हिन्दुभीति नहीं है, बल्कि हिन्दुभीति इसका एक महत्वपूर्ण घटक है |
आप देखते हैं कि स्कूली पुस्तकों में हिंदू धर्म का किस प्रकार चरित्र-चित्रण होता है | वे हमारे विचित्र देवी-देवताओं 
के बारे में चिंतित हैं। फिर वे हमारे गुरुओं पर शंकित हैं जो विशिष्ट शक्तियों का दावा करते हैं |
60 और 70 का दशक निष्कपटता का काल था | हिंदू गुरु बहुत अधिक प्रभावशाली व्यक्ति थे और उन्हें अपने करोड़ों श्वेत 
अमरेकी अनुयायियों को हिंदू धर्म में धर्मान्तरित करना चाहिए था | नवयुग आन्दोलन बहुत बड़ा था |
हमारे गुरुओं ने उनके धर्मान्तरण के लिए गंभीर प्रयास नहीं किया | बौद्धों ने ऐसा किया और उनके पास औपचारिक प्रक्रिया है | वहां 
श्वेत बौद्ध हैं जो केवल पालन करने के लिए नहीं बल्कि आधिकारिक रूप से बौद्ध हैं | वे इसके बारे में चिंतित नहीं हैं |
इस्कॉन के प्रभुपाद को छोड़कर हिन्दू गुरुओं में यह कहने की शक्ति नहीं थी कि मैं आपको हिन्दू बनाऊँगा |
कोई रणनीतिक सोच नहीं थी | हमने अवसर की एक विशाल संभावना खो दी और फिर ये सब एसबीएनआर 
(आध्यात्मिक पर धार्मिक नहीं), ईसाई योग, और चेतना अध्ययनों में डाइजेस्ट हो गया | 
यह पश्चिमी प्रतिमान में डाइजेस्ट हो गया | जिन्होंने हिंदू धर्म से सीखा, उन्होंने यह अनुभव किया कि वे पश्चिम 
में अधिक प्रचार कर पायेंगे यदि वे इस बात पर जोर डालें कि ये परंपराएं यीशु मसीह से आती हैं | 
इसके लिए बड़ा बाजार है | इसलिए यू-टर्न और डाइजेशन अवसरवादी उद्यमियों द्वारा पोषित हैं | इसलिए, समस्या का एक 
अंग यह था कि 60 और 70 के दशक के बाद हमारी बहुत-सी सकारात्मक संपदाओं को चुरा लिया गया |
अब उन्हें तथाकथित रूप से हिन्दू धर्म का अंग नहीं कहा जाता है | यदि आप हिंदू धर्म पर एक पाठ्यक्रम पढ़ाना 
चाहते हैं और उसमें योग आदि 5-10 चीजों को शामिल करना चाहते हैं, तो आपको लड़ना होगा |
आपको लड़ना होगा क्योंकि यह स्वतः नहीं है | इस बीच मानवाधिकार और दलित सक्रियता जैसी नकारात्मक और विघटनकारी शक्तियां 
जिनके बारे में मैंने अपनी पुस्तक "भारत विखंडन" में लिखा है, वोट बैंक की राजनीति के कारण सबल हो रही हैं |
शिक्षाजगत उनका समर्थन करता है और इस प्रकार की विद्वत्ता को बढ़ावा देता है | इस 
प्रकार हिन्दुभीति और डाइजेशन का विस्तार साथ-साथ होता है |
एक सकारात्मक पोषक तत्वों को बाहर खींच लेता है और दूसरा नकारात्मकता के साथ प्रहार करता है | यह दोहरा आक्रमण है | 
आप भारतीय मीडिया में "कम लोकप्रिय" लोगों में से एक हैं | पता नहीं ऐसा क्यों है, परन्तु भारत में 10 से 24 
वर्ष की उम्र के बीच के 30 करोड़ से अधिक लोगों के साथ विश्व की सबसे बड़ी युवा आबादी है |
मुझे भारत के, जिसे मैं मुख्यधारा की मीडिया कहूँगा, से एक बड़ी समस्या है | लेकिन सोशल मीडिया पूर्णतः विपरीत है |
भारत में केवल एक मीडिया है - मुख्यधारा की मीडिया |
नहीं, भारत में एक बड़ा सोशल मीडिया है और मेरे अधिकांश श्रोता युवा हैं |
युवा, सुशिक्षित लोगों, कॉलेज या आश्रम के छात्रों को आकर्षित करने का कारण यह नहीं है कि वे समाचारपत्र पढ़ रहे हैं |
वे ट्विटर, फेसबुक पर हैं और सोशल मीडिया पर होने वाली चर्चा मुख्यधारा की मीडिया से भिन्न है |
सोशल मीडिया मुख्यधारा की मीडिया पर चोट कर रहा है और उनके बीच एक बड़ा संघर्ष चल रहा है |
मैं भारतीय मुख्यधारा की मीडिया के बारे में बात करने जा रहा हूं | पत्रकारिता को एक पश्चिमी 
अवधारणा के रूप में देखा जाता है, जिसे बाकी के विश्व ने स्वीकार कर लिया है |
क्या हिंदू धर्म में पत्रकारिता की कोई अवधारणा है ?
नहीं, मुझे पता नहीं है | हिंदू धर्म मुद्रण और इलेक्ट्रॉनिक्स जैसी पत्रकारिता प्रौद्योगिकियों के आने के पहले से अस्तित्व में था |
स्वाभाविक रूप से प्रौद्योगिकियां आईं, प्रतिमान और प्रारूप भी यहां आए | इसलिए, ये मुख्यतः पाश्चात्य विचार हैं |
हिंदू धर्म की आवश्यकता है - अल-जजीरा व फॉक्स टीवी के समतुल्य उनका हिंदू संस्करण |
संयुक्त राज्य अमेरिका में, उदारवादी फॉक्स और ईसाई दक्षिणपंथियों से घृणा करेंगे | परन्तु 
बात ये है कि उन्हें आमंत्रित किया जाएगा और महत्वपूर्ण स्थान मिलेगा |
आप उन्हें इस प्रकार नकार नहीं सकते हैं कि वे बुरे हैं इसलिए उन्हें अधिकार नहीं है | उनके पास महत्वपूर्ण स्थान है |
यदि कोई राष्ट्रपति है, तो चाहे वो किसी भी पार्टी से हो, सभी मीडिया घराने प्रश्न पूछेंगे | ऐसे 
में अपने चरम दक्षिणपंथ होने के बावजूद फॉक्स के पास एक प्रकार की वैधता है | 
आपके पास वाम में एमएसएनबीसी, दक्षिण में फॉक्स और सीएनएन कहीं बीच में है | अल-जज़ीरा 
जैसे विकल्प अब मुख्यधारा बन रहे हैं | इनका कोई हिन्दू समतुल्य नहीं है |
एक गुरु के पास कोई चैनल हो सकता है परन्तु यह व्यापक नहीं है और पर्याप्त भी नहीं |
आपको ऐसा क्यों लगता है ?
मुझे लगता है कि यह दूरदर्शिता की कमी है | यह एक ऐसा काम है जो कि बड़े हिंदू राजनेताओं और वक्ताओं को करना चाहिए | मैं केवल 
अकेला व्यक्ति हूं परन्तु लोग जिन्हें संसाधन और धन मिला है, उन्हें अब तक एक अल-जज़ीरा खड़ा कर देना चाहिए था |
ऐसा करने के लिए कोई भी कारण नहीं है | आप अच्छे कॉलेजों से अच्छे अनुभव वाले बहुत 
पेशेवर लोगों को ला सकते हैं और उन्हें अच्छा वेतन दे सकते हैं | 
ऐसा न करने का कोई कारण नहीं है | यह वास्तव में एक बड़ी व्यावसायिक सफलता होगी | फ़ॉक्स और अल-जज़ीरा 
अपने संचलन, नेतृत्व और दर्शकों की संख्या के कारण विज्ञापन से बहुत पैसा कमाते हैं।
तो, मुझे लगता है कि ऐसा ही हिंदू धर्म के लिए होगा यदि वे समान उच्च गुणवत्ता वाली सामग्री का निर्माण करते हैं जो बहुत भगवा 
या कट्टरपंथी नहीं हो | यह शैक्षणिक, समाचार उन्मुख, वृत्तचित्र, समसामयिकी का संतुलित मिश्रण हो सकता है |
यह कुटिलता और सूक्ष्म-भेद है जो हिंदुओं को विकसित करना होगा बजाय अत्यधिक एकतरफा अन्तरापृष्ठ (इंटरफ़ेस) के |
मुझे लगता है कि प्रश्नोत्तरी के लिए दर्शकों के बीच जाना चाहिए |
नमस्ते, आपकी प्रस्तुति के लिए बहुत बहुत धन्यवाद | मेरा नाम संजना शुक्ला है और मैं न्यूयॉर्क विश्वविद्यालय में एक छात्रा हूं |
आप क्या पढ़ रहे हैं ?
मैं शिक्षा का अध्ययन करती हूं और पश्चिमी शिक्षाविदों द्वारा हिन्दू धर्म की प्रस्तुती में मेरी रूचि है | क्या आप भारतीय शिक्षाजगत में 
हिन्दुभीति की भूमिका के बारे में थोड़ा बता सकते हैं और क्या आप भारतीय कक्षाओं में भी वही जाति, गौ, और कढ़ी के अलंकार पाते हैं ?
भारत में मानविकी में बहुत कम मौलिकता है | भारत में सामाजिक विज्ञान और मानविकी मुख्य रूप से पश्चिमी प्रतिमानों का उपयोग 
करते हैं | इसलिए वही हिन्दुभीति वहां भी है | आप इन सभी प्रकार की बातों को समान तरीके से सीख रहे होते हैं |
प्रौद्योगिकी, चिकित्सा, विज्ञान और व्यवसाय के लोग बल-पूर्वक मत-परिवर्तन से बच गए हैं | एक अर्थ में कम शिक्षा बेहतर होती है क्योंकि 
उनके विरुद्ध पक्षपात नहीं हुआ होता है और हिंदू धर्म का उनका विचार अभ्यास आधारित है, सैद्धांतिक शैक्षिक मत नहीं |
भारत में कक्षाओं में हिन्दुभीति का अस्तित्व है | यदि आप इतिहास विभाग में जाते हैं, तो 
आरंभिक कुछ वर्षों के बाद छात्रों से बात करना बहुत कठिन हो जाता है |
वे पूरी तरह से उसमें रमे हुए हैं | भारतीय शिक्षाजगत के मुख्य स्तंभ इरफान हबीब, रोमिला 
थापर आदि सभी पश्चिम से अत्यधिक प्रभावित, वामपंथी व हिंदू-विरोधी हैं |
स्वतंत्रता के बाद आर सी मजूमदार जैसे इतिहासकारों ने भारत के इतिहास के कई ग्रन्थ लिखे जो कि ब्रिटिश 
पूर्वाग्रहों के खण्डन के लिए बहुत अधिक था, और भारतीय सभ्यता के लिए अनुकूल था | 
यह एक दशक से अधिक के लिए महत्वपूर्ण था |
जब इंदिरा गांधी आयीं तो उन्हें पर्याप्त बहुमत नहीं मिल रहा था और उन्हें सरकार बनाने के लिए गठबंधन सहयोगियों 
की आवश्यकता थी | वे वाम और कम्युनिस्ट पार्टियों के पास गयीं | वे बहुत सच्चरित्रवान थे | 
आज के विपरीत जहां गठबंधन सहयोगी रेलवे या उड्डयन मंत्रालय चाहते हैं और कपटपूर्ण तरीके से पैसा बनाने में व्यस्त हैं |
उन दिनों में वाम धन की आकांक्षा में नहीं था | उन्होंने समर्थन के बदले में इंदिरा गांधी के साथ 
बौद्धिक पदों जैसे उपकुलपति का पद और मार्क्सवादी विद्वानों की नियुक्ति की लेन-देन की |
इसी कारण रोमिला थापर और अन्य लोगों का उदय हुआ जो लम्बे समय से अस्तित्व में है |
यह भारतीय शिक्षाजगत और हिन्दुभीति की उत्पत्ति का एक अतिसरलीकृत चित्रण है | यह 
अंग्रेजों के समय इतना अधिक नहीं था | संभवतः अँगरेज़ भयभीत थे | 
हिन्दुभीति के उदय का एक और कारण यह है कि सरकार बनाने की राजनीति ने विखंडन का समर्थन किया है | 
यदि आप किसी जाति, समुदाय या समूह में जाकर कहते हैं कि आपका शोषण हो रहा है 
और मैं आपकी रक्षा करूँगा तो आपके जीत की संभावना बनती है |
इसलिए लोकतंत्र ने वोट बैंकों के रूप में विखंडन का निर्माण किया है और वह इस समस्या को बढ़ावा देता है | धन्यवाद !
मेरा नाम टेलर विलियम्स है | मैं हिंदी और उर्दू का एक प्रोफेसर हूँ | मैं थोड़ी संस्कृत और फ़ारसी भी सिखाता 
हूँ | मैं भक्ति के बारे में भी पढ़ाता हूँ, मैं भारतीय धर्म और इतिहास के बारे में पढ़ाता हूँ |
यहां कोलंबिया में ?
नहीं, आपके पसंदीदा विश्वविद्यालयों में से किसी एक में नहीं |
फिर कहाँ ?
यदि मैं आपको बताता हूँ तो क्या आप मेरे सहयोगियों की तरह मेरी छवि को धूमिल करने का प्रयास करेंगे ?
यदि आपको लगता है कि मैंने सहयोगियों के साथ जो किया वो उनकी छवि धूमिल कर रहा है और वे आलोचना नहीं सह सकते तो फिर निश्चित रूप से |
तब आप इन प्रश्नों के उत्तर दीजिये | हां, मैं प्रश्न पर आऊंगा |
यह स्वयं आलोचना लेने की अक्षमता को दर्शाता है | शिक्षाविद के रूप में, आपको प्रमाण देना होगा जैसे कि “यह आपका कथन 
है” और मैं इसपर प्रतिउत्तर दूंगा या कहूँगा कि यह मेरा कथन नहीं है या मेरा दोषपूर्ण उद्धरण हुआ है | 
या, मेरे बारे में कुछ निकृष्टतर कहा गया था या मैं कहूंगा कि यह वैध आलोचना है | तो, क्या आप उस पर विवरण देना चाहते हैं ?
हाँ मैं दूंगा |
ज़रूर, कृपया बताईये | 
मैं इसे संक्षिप्त रखूंगा | मैं इस तथ्य की सराहना करता हूं कि छात्रों ने आज आपको यहां बुलाया 
है और आपने पहले चर्चा की भावना के बारे में जो कहा, उसकी सराहना करता हूँ | 
चर्चा आरम्भ करने की आपकी वास्तविक पद्धति क्या हैं ? आपने कहा था कि आप ऐसे क्षेत्रों के बारे में बात करना चाहते हैं 
जिन पर चर्चा नहीं की जा रही है, परन्तु आप दो परस्पर विरोधी श्रेणियां बना रहे हैं - अन्तरंग और बाहरी |
मेरी कक्षा में हिंदू और गैर-हिंदू दोनों प्रकार के छात्र हैं जो मुझे बहुत कुछ सिखाते हैं 
| परन्तु आपने जो खांका खीचा है उसमें मैं और श्वेत छात्र बाहरी हैं |
यह विचार कि दलित हिंदू समुदाय में “बाहरी” हैं, स्वीकार्य नहीं हैं |
नहीं, यह आपका दुष्प्रचार है | देखिये आप जो कर रहे हैं, उसका प्रदर्शन कर रहे हैं | पहले आप कोई 
प्रश्न नहीं पूछ रहे हैं | वो एक आरोप था, पर क्या मैं इसका उत्तर दे सकता हूं ?
तो, आपके पास इसका उत्तर नहीं है ?
नहीं, पर मैंने उत्तर नहीं दिया है | आपने एक आरोप लगाया और मुझे उत्तर देने का कोई अवसर दिए 
बिना कहा कि आपके पास कोई उत्तर नहीं है और मैं दूसरा प्रश्न पूछना चाहता हूं |
मैं पूर्वपक्ष को सुनने की प्रतीक्षा नहीं कर सकता |
यह कथन कि मैंने अश्वेतों को बाहरी माना है असत्य है | आपको मेरी पुस्तक पढ़नी चाहिए, मैंने बहुत सावधानीपूर्वक परिभाषित किया है |
मैंने आपकी पुस्तक पढ़ी है |
फिर आपने अशुद्धतापूर्वक पढ़ा और आपको पढ़ने का तरीका सीखना चाहिए | क्योंकि मैंने बहुत स्पष्ट रूप से कहा है |
जिस प्रकार आपने शेल्डन पोलक के 500-पृष्ठ की समाधि को अशुद्धतापूर्वक पढ़ा ?
मैंने बहुत स्पष्ट रूप से कहा है कि किसी को “बाहरी” कहना उसकी दृष्टि पर निर्भर करता है, न कि नस्ल पर | 
यानी मार्क्सवादी को बोलने की अनुमति नहीं है, परन्तु केवल हिन्दू ही बोल सकते हैं ?
आपने एक प्रश्न पूछा | आप शिष्टाचार जानते हैं कि आपको उत्तर सुनना चाहिए क्योंकि आप अच्छी साख 
वाले शिक्षाविद हैं | चूंकि आपने एक आरोप लगाया है, आपको मुझे अवसर देना चाहिए |
मैं अपनी स्थिति स्पष्ट करना चाहता हूं क्योंकि आप मेरे लिए यह परिभाषित करें, 
इसके स्थान पर मैं अपनी स्थिति परिभाषित करने का अधिकारी हूँ 
अन्तरंग और बाहरी दृष्टि पर आधारित हैं न कि नस्ल या जातीयता पर | मैंने अपनी पुस्तक में एक सारणी दी है | 
कई श्वेत लोग अन्तरंग हैं और बहुत-से भारतीय बाहरी हैं और मैं उन्हें सिपाही कहता हूं |
आपका आक्षेप कि मैं श्वेत लोगों को बाहरी मानता हूं गलत है और मैं यह बात स्पष्ट कर देना चाहता हूं |
उसे इंगित करने के लिए धन्यवाद | मैंने वास्तव में अपनी बात पूरी नहीं की |
आप दूसरों की बातों में या भ्रांतियों में अधिक रहते हैं क्योंकि आपने वास्तव में पढ़ा नहीं है 
क्योंकि यह मेरी पुस्तकों के परिचय में ही लिखा है | कितने लोगों ने पढ़ा है ?
यानी विद्यार्थियों ने प्रोफेसर से अधिक पढ़ा है क्योंकि उन्होंने पुस्तक पढ़ी है |
मैंने पुस्तक और आपका शेल्डेन पोलक के बारे में नवीनतम ब्लॉगपोस्ट पढ़ा है जिसमें आपने उन पर विद्वेषपूर्ण आक्रमण किया है |
सबसे पहले, आप इसे अशुद्ध रूप में पढ़ते हैं क्योंकि आप अन्तरंग और बाहरी से मेरा अभिप्राय समझ नहीं पाते हैं | दूसरा आप कह रहे हैं कि अन्तरंग और 
बाहरी का यह वर्गीकरण त्रुटिपूर्ण है | धार्मिक अध्ययनों में एमिक-एटिक श्रेणियां हैं | मुझे नहीं पता कि आप उससे परिचित हैं |
हमारे पास अन्तरंग और बाहरी का विचार है |
क्या आपने उस शब्द का आविष्कार किया था ?
हो सकता है कि मैं परिचित हूँ क्योंकि मैंने उस विषय में पीएचडी किया है |
संभवतः आप परिचित न हों या संभवतः आप हैं | परन्तु अन्तरंग और बाहरी श्रेणियां सांस्कृतिक व पहचान अध्ययनों में एक प्रसिद्ध श्रेणी है | 
यह ऐसा कुछ नहीं है जिसका मैंने आविष्कार किया है | इस देश के विभिन्न सांस्कृतिक समूह इस श्रेणी का उपयोग करते हैं |
मुझे बहुत प्रसन्नता है कि आप कैमरे पर यह पूछ रहे हैं क्योंकि यह मुझे अनुचित चरित्र-चित्रण को 
दर्शाने का एक अवसर देता है और मैं बहुत प्रसन्न हूँ कि हमारे पास बात करने का अवसर है |
मुझे भी बहुत प्रसन्नता है क्योंकि जिस प्रकार आपने शेल्डन पोलक के कार्यों का अनुचित 
चरित्र-चित्रण किया था, वो वास्तव में निंदनीय था | मेरा दूसरा प्रश्न है |
अब आप शेल्डन पोलक पर पहुँच गए | 
अब जब आप एंड्रयू निकल्सन, उसी प्रकार का एक विद्वान् जिनकी आपने आलोचना की है, के काम के प्रमुख 
अंशों की चोरी करते हुए पकड़े गए हैं तब आपका साहित्यिक चोरी पर क्या मत है ?
मैं उत्तर दूँगा, आप मुझसे 3 बार पूछ चुके हैं |
मैंने निकल्सन को मुझे न्यायलय में ले जाने की चुनौती दी है, मुझे मध्यस्थ के पास ले 
चलें या अपना मुंह बंद रखें | उन्होंने इसे स्वीकार नहीं किया है |
आप यह अस्वीकार नहीं करते हैं कि आपने चोरी की है ? आपको मेरी बात सुननी चाहिए |
आरोप में कोई निर्णय निहित नहीं होता है | आपको इसे एक तटस्थ तीसरी पार्टी के पास ले जाना होगा जो उन्होंने नहीं किया है |
उनके प्रकाशक कोलंबिया विश्वविद्यालय प्रेस और मेरे प्रकाशक, जो हार्पर कॉलिंस 
है, के बीच पत्राचार हुआ था | क्या आपने उन पत्रों को देखा है ?
क्या आपने उन पत्रों को देखा है ?
हाँ |
उनका क्या कहना है ? 
कोलंबिया विश्वविद्यालय के पत्र का क्या कहना है ? क्या आपने इसे देखा है ?
क्या आप चाहते हैं कि मैं इसे प्रस्तुत करूँ ? संभवतः आपको इसे प्रस्तुत करना चाहिए क्योंकि हो सकता है कि मैं त्रुटी कर दूं | 
क्या इसमें “साहित्यिक चोरी” शब्द का उपयोग हुआ है ? क्योंकि यह मेरे पास और मेरे साथ है |
आपने अपने संदर्भ में उनको उद्धृत नहीं किया |
क्या कोलंबिया यूनिवर्सिटी के हार्पर कॉलिंस को लिखे पत्र में “साहित्यिक चोरी” शब्द का उपयोग हुआ है ?
नहीं !
चर्चा का विषय साहित्यिक चोरी है और यदि प्रकाशक पत्र लिख रहा है, तो आपको यह जानना 
चाहिए कि क्या उन्होंने साहित्यिक चोरी शब्द का प्रयोग किया है या नहीं |
उन्होंने इसे सम्पादकीय त्रुटी कहा और सुधारने का निवेदन किया |
यही है जिसे व्यंजना कहा जाता है |
ऐसा इसलिए नहीं है क्योंकि मैंने प्रकाशक का पत्र देखा है | यदि आप मेरी पुस्तक पढ़ते हैं, तो 
क्या आप जानते हैं कि मैंने कितनी बार नाम लेकर निकल्सन का उल्लेख किया है ?
उनमें से सौ प्रतिशत नहीं | यही तो समस्या है ।
कितनी बार ?
मैं कलम लेकर आपकी पुस्तकों को नहीं पढ़ता हूँ और उद्धरणों की संख्या को नहीं गिनता हूं |
यदि आप ऐसा आरोप लगा रहे हैं तो आपको पता होना चाहिए | मुझे उत्तर देने दीजिये | 
आप हाँ या ना में उत्तर दें | क्या आपने चोरी की थी या नहीं ?
अध्याय 8 ही एकमात्र अध्याय है, जहां मैंने निकल्सन के कार्यों का उपयोग किया है | वहां 
निकल्सन के 33 उद्धरण हैं और परिशिस्ट में मैंने पृष्ठसंख्याएं भी दी है | 
मैंने 3 बार उल्लेख नहीं किया है | मैंने विवरण दिया है | कोई निष्कपट न्यायाधीश यह नहीं कहेगा 
कि जो चोरी करना चाहता है वो उसी अध्याय में स्रोत का 33 बार उल्लेख करेगा | 
उनका अंतिम प्रश्न है कि आपका भाजपा के साथ क्या सम्बन्ध है ? यह हिन्दुभीति की कार्रवाई है |
मुझे अंतिम शब्द कहने दें | वे यह बताने में लज्जित हैं कि वे कहां पढ़ाते हैं क्योंकि 
मैं उनके साथ वही करूंगा जो मैंने उनके सहयोगियों के साथ किया है |
आप एक नायक बनने का प्रयास करते हैं क्योंकि संभवतः वे आपको एक कार्यकाल वाली नौकरी देंगे, जो आपके पास नहीं है |
यह एक बहुत महत्वपूर्ण बात है | यह वास्तव में उस प्रकार का यूट्यूब क्लिप है जिसे अधिकतम दर्शक मिलते हैं | मैं 
आपको धन्यवाद देना चाहता हूं क्योंकि आपने वास्तव में अपनी बात रखने में मेरी सहायता की है | 
इस उछल-कूद को देखिए क्योंकि इससे पहले कि मैं एक प्रश्न का उत्तर दे सकता आप शेल्डन पोलक से भाजपा पर कूद गए |
आपके पास एक बिंदु पर डंटे रहने और दोनों पक्षों को सुनने की मानसिक स्थिरता नहीं है |
यदि आप शेल्डन पोलक पर चर्चा करना चाहते हैं, तो चलिए चर्चा करते हैं | हमने यहां शेल्डन पोलक को आमंत्रित किया है, 
उन्हें यहाँ होना चाहिए | वे यहाँ क्यों नहीं हैं ? वे मेरा सामना करने में घबराते क्यों हैं ? 
ठीक है, आगे बढिए |
क्या सभी लोग अपने प्रश्नों को छोटा और सटीक रख सकते हैं ? मैं माइक रखूंगा |
मेरा नाम आदित्य है | हिंदू धर्म की बहुत सारी आलोचनाएं जाति और भेदभाव पर आधारित हैं । एक दर्शन और जीवन-पद्धति के रूप में हिंदू धर्म न ही कट्टरपंथी या जड़ है | यह विकसित हो सकता है | दलितों को परिवर्तित करने के लिए बहुत-से ईसाई 
धर्मांतरणकारी या मुस्लिम इसका उपयोग करते हैं | क्या आप ऐसे भविष्य की कल्पना करते हैं जहां कोई जाति नहीं है या क्या आपको लगता है कि जाति के कुछ सकारात्मक प्रभाव हैं ? आप जाति का भविष्य किस रूप में देखते हैं ?
एक समय में हमारे पास वर्ण थे, उनमें लचीलापन था और यह पदानुक्रमित नहीं था | 
ब्राह्मणों के पास दूसरों की तुलना में कम अधिकार और अधिक प्रतिबंध थे |
मैं ब्राह्मण नहीं हूं | प्रत्येक वर्ण में विभिन्न अ-पदानुक्रमित संहिताएं थीं | अनुष्ठान के लिए कुछ लोगों के पास 
अधिक अधिकार थे, धन संचय के लिए किसी अन्य के पास अधिक, किसी अन्य के पास राजनीतिक शक्तियों के लिए |
यह एक अधिकार वितरण तंत्र था जो अपनी भूमिका निभाता था |
हमारे संविधान और राजनीति के कारण इसका एक भ्रष्ट संस्करण पदानुक्रमित, कठोर और कट्टरपंथी जाति व्यवस्था है |
जब विशेषाधिकार जाति द्वारा दिए जाते हैं, तो आप तनाव के लिए मंच तैयार कर रहे हैं 
क्योंकि दुरूपयोग का स्तर विशेषाधिकारों को निर्धारित करेगा |
एक बार जब आप आरम्भ कर देते हैं तो आगे अधिक विखंडन और संघर्ष होंगे इसलिए यह अब अपने उद्देश्य को पूरा नहीं करता है |
तरल संस्करण पर वापस जाना कठिन हो सकता है | मेरी अनुशंसा यह है कि उनके लिए विशेषाधिकार, जिन्हें विशेष 
सहायता या सकारात्मक कार्रवाई की आवश्यकता है, व्यक्तिगत आवश्यकताओं पर आधारित होना चाहिए |
दरिद्र, या विकलांग, या बहुत-सी चुनौतियों का सामना करने वाले व्यक्ति को, जो किसी भी जाति का है, उसे लाभ मिलना चाहिए |
एक ब्राह्मण एक दलित की अपेक्षा अधिक अभावग्रस्त हो सकता है | ऐसा कोई कारण नहीं है कि दलित 
अरबपति को केवल इसलिए विशेषाधिकार दिए जाने चाहिए क्योंकि वह दलित है |
यदि आप आर्थिक और राजनीतिक विशेषाधिकारों को जाति समूह से हटाकर व्यक्तिगत योग्यता और 
आवश्यकता पर आधारित कर देंगे तो लगभग एक पीढ़ी में इसका समाधान हो जायेगा | 
हमें सार्वभौमिक शिक्षा की आवश्यकता है | अध्ययन यह दिखा रहे हैं कि स्नातक स्तर के 
बाद शिक्षित लोग जो नौकरियाँ कर रहे हैं, वे जाति आधारित नहीं हैं |
टाटा और अन्य कॉरपोरेट ने ऐसे अध्ययन किए हैं और अपने कर्मचारियों में जाति के आधार पर किसी प्रकार का पदानुक्रम नहीं पाया है |
जाति आधारित होने के स्थान पर शिक्षा और आवश्यकता-आधारित आरक्षण दो समाधान हैं |
समय की कमी हो रही है इसलिए केवल 3 व्यक्तियों को अवसर मिलेगा | हमारे पास सभी लोगों के प्रश्नों के लिए समय नहीं है | मैं उन लोगों से क्षमा मांगता हूँ जो 
वहां खड़े हैं | यह मॉडरेटर की माइक है | मैं निर्णय लेने वाला हूँ | केवल पहले तीन | आप तय कर सकते हैं कि आपमें से प्रश्न कौन पूछेगा |
नमस्ते, मेरा नाम निक है | मैं यहाँ कोलंबिया में अध्ययन करता हूं और मैं व्यावहारिक 
हिंदू हूँ | मेरा प्रश्न पाश्चात्य सार्वभौमिकता के बारे में है |
मैं वास्तव में इसे हिंदुओं में बहुत अधिक पाता हूँ | मुझे नहीं पता कि यह आपके ऊपर 
कितना लागू होता है, क्योंकि मैंने आपके सभी कार्यों को नहीं पढ़ा है |
हिन्दू अपनी आस्था के उन पहलुओं को दर्शाते हैं जिन्हें वे मानते हैं कि वे पश्चिमी सार्वभौमिकता के अनुरूप होंगे |
ईसाइयत तथाकथित रूप से भ्रातृत्व और शांति पर बल देता है | इसपर हिन्दू कहेंगे कि हमारे पास भी अहिंसा है 
| तो फिर क्षत्रिय धर्म और धर्मयुद्ध के साथ क्या होता है ? ये सब कहाँ जा रहे हैं ?
एक अन्य विचार समतावाद है | यह हमारी परंपरा में भी है, जैसे भक्ति में, परन्तु हममें पदानुक्रम की संरचनाएं भी हैं |
मैंने जो कहा वह यह कि हमारे अन्दर समस्याएं हैं लेकिन उथल-पुथल और क्रांतियाँ भी हैं, जैसे भक्ति |
अवश्य | क्या आप प्रश्न पूछ सकते हैं ?
मैं आपको सुन रहा हूँ | आपके अधिकांश बात से मैं सहमत हूं लेकिन मुझे अपना प्रश्न बताएं | 
प्रश्न है कि हम इन बातों में क्यों पड़ते हैं ..... बस मैं एक और छोटा उदाहरण दूँगा |
क्षमा करें, मुझे ऐसा करना पड़ा | अब सीधे प्रश्न पर जाएं |
वो एक कठोर व्यक्ति है | बढ़िया ! वह एक अच्छा संचालक है |
हिन्दू धर्म का हमारा स्वरुप वामपंथ के अनुकूल क्यों हो ? यह प्रतिक्रियावादी या रूढ़िवादी 
क्यों है ? ऐसा होने से हम एक सार्वभौमिक प्रवृत्ति का सामना करते हैं | 
मैं इससे सहमत हूँ | हिंदू धर्म का मेरा विचार वाम, दक्षिण, दोनों और दोनों में से कोई भी नहीं है | क्या आप गांधी को एक वामपंथी या दक्षिणपंथी मानेंगे ? मुझे नहीं लगता कि आप 
इस प्रकार वर्गीकृत करेंगे | मुझे नहीं लगता कि आप श्री रामकृष्ण को वाम या दक्षिणपंथ में वर्गीकृत कर पाएंगे | मुझे लगता है कि ये श्रेणियों अर्थहीन हैं |
मैं उन लोगों का वर्णन करने में 'वाम' शब्द का उपयोग करता हूं जो स्वयं को वामपंथी कहते हैं | बड़ी 
संख्या में लोग हैं जिन्हें वामपंथी कहलाना पसंद है इसलिए मैं उन्हें वामपंथी कहता हूँ |
दक्षिणपंथ मुझे परिभाषित करने का दोषपूर्ण तरीका है | मुझे ये श्रेणियों पसंद नहीं हैं | वो श्रेणियों फ्रांसीसी क्रांति से आयीं, 
उनसे जो कि बायीं तरफ और दायीं तरफ बैठे थे और जो एक-दूसरे का सहन नहीं कर सकते थे | हमारे पास वैसा इतिहास नहीं है |
वाम/दक्षिण की श्रेणियां हमपर लागू नहीं होती हैं | न ही मैं परंपरा, आधुनिकता और उत्तर-आधुनिकता की श्रेणी 
को स्वीकार करता हूं क्योंकि मुझे लगता है कि हममें उन सभी के अंश साथ साथ उपस्थित हैं |
जब मैं पश्चिमी सार्वभौमिकता की आलोचना करता हूं तो मैं उन श्रेणियों की आलोचना करता हूं | मैं मानता हूँ कि उस प्रकार की बहुत सी 
बातें हममें घर कर गयी हैं | हम उपनिवेशित हैं | मैं इसके बारे में जागरूक हूं और वि-उपनिवशीकरण का प्रयास कर रहा हूं |
मैं 20 साल पहले की तुलना में कम उपनिवेशित हूं | वि-उपनिवशीकरण के लिए मैं लोगों के साथ अपने अनुभवों को साझा कर रहा हूं |
मुझे आपको रोकना पड़ेगा | 
मेरा नाम मयंक है और मैं दिल्ली से हूं | मुझे प्रसन्नता है कि आपने कहा कि हिंदू धर्म का उदारवादी नीतियों से बहुत अधिक सम्बन्ध है | जब हम राजनीति की बात करते हैं, 
तो यह आर्थिक नीतियां बनाम सामाजिक नीतियां है | राजनीति में दोनों का मिश्रण होता है | मुझे ख़ुशी है कि आपने इसे उदारवादी कहा और वामपंथी नहीं कहा |
यह लज्जा की बात होगी !
मुझे खुशी है कि आपने अंतर को समझा जबकि पिछले व्यक्ति ने नहीं | 
चूँकि हिंदू धर्म व्यापक है और उद्यमिता का समर्थन करता है ऐसे में क्षत्रियता की तरह 
अपने आप को आर्थिक रूप से संरेखित करने का उचित समय क्यों नहीं है ?
क्यों नहीं हम खुलकर सबके सामने भाजपा का समर्थन करें ? 
क्या यह कहने का उचित समय नहीं है कि हम मुख्यधारा हैं ? हम एक उम्मीदवार का 
समर्थन कर रहे हैं, न कि किसी और का, जैसा कि कनाडा में हुआ ?
आपका अमेरिकी उम्मीदवार कौन है ? मुझे लगता है कि आप किसी का समर्थन करने का प्रयास कर रहे हैं |
नहीं, मैं इस देश के लिए नया हूँ और मुझे सचमुच राजनीति की अच्छी समझ नहीं है | हम ऐसा क्यों नहीं कहते हैं कि हम जो हैं, हम वही हैं ?
हम यही करने का प्रयास कर रहे हैं | हो सकता है कि हम सभी एक ही राजनीतिक या आर्थिक 
खेमे में न हों | हिंदुओं को ईसाइयों की तरह विविध होने का अधिकार है |
स्पेक्ट्रम के एक छोर पर, आपके पास ओबामा जैसे लोग या वाम मत वाले कार्टर हैं और फिर दूसरी तरफ ईसाई हैं |
हमारे पास अपना मत, अपनी सामाजिक व आर्थिक नीतियाँ बनाने का अधिकार है और फिर भी हम एक अच्छे हिंदू हो 
सकते हैं | मैं किसी एक विशेष पार्टी से जुड़े बिना भी एक आज्ञाकारी हिन्दू हो सकता हूं |
मैं किसी भी पार्टी का सदस्य नहीं हूं | मैं सदस्य रहा भी नहीं हूँ और ऐसा करने की कोई 
मंशा भी नहीं है | इस प्रकार मैं अपने विकल्पों को खुला रख सकता हूं |
मैं कुछ उम्मीदवारों की कुछ नीतियों का समर्थन कर सकता हूं और जुड़ सकता हूँ | मैं अन्य विषयों पर उसी व्यक्ति से भी असहमत हो सकता हूं | बौद्धिक स्वतंत्रता की यह 
गुणवत्ता कई हिन्दुओं में है जिसके बारे में आप बात कर रहे हैं | हम सभी जैसा बनना चाहते हैं, वैसे हो सकते हैं | मैं आपसे पूर्णतः सहमत हूँ |
मुसलमानों और दलितों के विरुद्ध भारत में हो रही हिंसा के संदर्भ में मैं हिन्दुभीति के बारे में बात करना चाहती हूं |
मैं नरेंद्र मोदी के संदर्भ में हिन्दुभीती के बारे में बात करना चाहती हूँ जो वर्तमान में 
प्रधान मंत्री हैं और हजारों हजार मुसलमानों के नरसंहार के लिए जिम्मेदार हैं |
हिंदुत्व का पतन हो ! शर्म करो !
रुको, मुझे समझ में नहीं आया, किसका पतन हो ? वो क्या कह रही थी ?
हिंदुत्व का पतन हो ? ठीक है, अच्छा होता यदि एक बार स्पष्ट रूप से उसने इसे कहा होता | मैंने सोचा कि वह कह रही है - फतवा का पतन हो !
ठीक है दोस्तों | क्या हम व्यवस्थित हो सकते हैं ? यह जेएनयू नहीं है, मैं यह स्पष्ट कर देना चाहता हूं |
यह अच्छा मनोरंजन है | हमें उन्हें वापस बुलाकर और कुछ मस्ती करनी चाहिए |
मुझे लगता है कि यह अच्छा है |
जैक फ्रावली भाग क्यों गये ? कृष्णन, आपके मित्र जैक फ्रावली भाग गए | वे पीछे भीड़ को उकसाने 
के लिए बैठे थे | वे प्रसन्न हैं कि उन्होंने दो-तीन लोग भाड़े पर लाये थे | 
आपने अपनी बात बोल ली | आप एक गुमनाम, गुप्त व्यक्ति हैं, जो हमें नहीं बताएंगे कि आप 
कहां से आए हैं ताकि आप अशांति उत्पन्न कर सकें | यह विचित्र है | 
शिकागो विश्वविद्यालय |
प्रोफेसर ! मित्रों, क्या हम व्यवस्थित हो सकते हैं | प्रोफेसर मुझे विश्वास 
है कि आप अपने छात्रों से ऐसा करने की आशा नहीं रखते हैं | 
रहने दीजिये ! आपके पास पर्याप्त समय था | अरे ! कृपया न्यायोचित बनें |
कृपया एक शोधकर्ता और प्रोफेसर की तरह व्यवहार करें और कुछ मौलिक शिष्टाचार का पालन करें | 
मैं इसमें कुछ जोड़ना चाहता हूं | आरम्भ में पुलिस को लगा था कि वे फुटपाथ पर एक अश्वेत व्यक्ति को ढूंढ रहे 
हैं | परन्तु जैसे ही उन्होंने उस व्यक्ति को देखा, उन्हें समझ आ गया कि वो अश्वेत नहीं था | 
उसका असली मुद्दा यह नहीं था |
मैं किसी की हत्या के विरुद्ध हूँ | यदि वे मुसलमानों या दलितों को मार रहे हैं तो उनके विरुद्ध अभियोग 
चलाना चाहिए | यदि वे हिंदुओं को मार रहे हैं, तो उनपर भी इसी प्रकार अभियोग चलाना चाहिए |
एक्स की रक्षा करने के लिए आपको वाई को हानि नहीं पहुंचानी चाहिए | यदि इस्लामभीति व दलितभीति का अस्तित्व है तो वो 
अनुचित है | इसी प्रकार कश्मीर या बांग्लादेश से हिन्दुओं को जो निकाला जा रहा है, वो भी अनुचित है |
विचित्र है कि मानवाधिकार और समानता के रखवाले एक कथन की सराहना नहीं कर सकते जो समानता 
की मांग करता है | वे केवल असमानता के कथन की सराहना कर सकते हैं |
यदि किसी के विरुद्ध पूर्वाग्रह है तो उसकी निंदा करनी चाहिए | हमें इस्लामभीति और हिन्दुभीति पर एक सम्मेलन बुलाना चाहिए | 
इस्लामभीति पर होने वाले शैक्षिक सम्मेलनों, कार्यक्रमों, शोधपत्रों और निबंधों की संख्या की गणना करें और फिर हिंदुभीति 
से तुलना करें | मैं बस उसे समान स्तर पर लाना चाहता हूं | किसी भी प्रकार का विदेशीभीति अनुचित है |
धन्यवाद ! मैं राजीवजी को आज रात की सुस्पष्ट चर्चा के लिए धन्यवाद देना चाहता था | बहुत बहुत धन्यवाद |
मैं न्यू जर्सी से संजय शर्मा हूं और वहां राजीव मल्होत्रा बुक क्लब का सदस्य हूँ | मैं इस कार्यक्रम में भाग लेने आया हूं और इस कार्यक्रम व 
राजीव मल्होत्रा द्वारा दर्शकों को दिए गए जानकारी से चकित हूँ | उन्होंने वास्तविक बौद्धिक क्षत्रियता को प्रदर्शित किया |
प्रश्नोत्तर सत्र में एक कुलीन विश्वविद्यालय के एक प्रोफेसर ने प्रश्न पूछने के स्थान पर चिल्लाते हुए आरोप लगाना आरम्भ कर 
दिया | राजीवजी की प्रतिक्रिया ने दिखाया कि बौद्धिक क्षत्रिय के रूप में विरोधियों को कैसे संभाला जाए | 
मुझे बहुत प्रसन्नता है कि मैं इस कार्यक्रम में भाग लिया | मैंने अपने 
वामपंथी/पश्चिमी विरोधियों के विरुद्ध राजीवजी की जीवंत कार्रवाई देखी | धन्यवाद |
मेरा नाम लिआन्द्रा है और मैं हिंदू छात्र परिषद की सदस्य हूँ और इस कार्यक्रम के आयोजन में सहायता कर रही हूँ | 
मैं इस बात की सराहना करती हूँ कि वक्ता ने इस्लामभीति और हिन्दुभीति की किस प्रकार तुलना की |
प्रायः लोग हिंदुभीति के प्रति उपेक्षापूर्ण होते हैं क्योंकि उन्हें लगता है कि इसका 
अधिक प्रभाव नहीं है | प्रायः वे सामान्य नकारात्मक दृष्टि रखते हैं |
इतिहास में बहुत सारे लोग इसी कारण मारे गए हैं | हाल ही में किसी के दादाजी भारत से आये थे और उन्हें सड़क पर 
फेंक दिया गया क्योंकि उनकी त्वचा भूरी थी | हमें ऐसे रूढ़-प्रारूपों को समझने की आवश्यकता है |
उनके बीच के संबंध को समझना महत्वपूर्ण है | जैसा कि वक्ता कहते हैं कि एक ही मार्ग जिससे हम इसपर 
नियंत्रण पा सकते हैं वो है आंदोलनों का निर्माण और विभिन्न समुदायों से मैत्री स्थापित करना |
कार्यक्रम भंग करने वालों को जिस प्रकार वक्ता ने सम्हाला मैं सचमुच उसकी सराहना करती 
हूँ | उन्होंने मार्क्सवादी आलोचकों से निपटने का तरीका दिखाया |
उन्होंने विभिन्न लेखों में विभिन्न मुद्दों को और बौद्धिक रूप से बहस कैसे करें इसको संबोधित किया है |
कभी-कभी वे एक ही सवाल पूछते हैं जो कि विचित्र व तनावपूर्ण लगता है परन्तु अच्छी सीख मिलती है |
मैं एडीसन, न्यू जर्सी से अभिषेक देशपांडे हूँ | हिन्दुभीति के बारे में राजीवजी 
के विचार पूर्णतया ठीक थे और हमने इसकी कार्रवाई को जीवंत देखा |
मैं राजीव जी को बधाई देता हूं जो कि हिंदू दक्षिणपंथ के कई लोगों से भिन्न एक गैर- क्षमायाचक हिन्दू वक्ता हैं |
वे खुले विचार के और अनुभवी हैं और उनके विचार महत्वपूर्ण हैं | उनके विरुद्ध आवेग 
प्रकट करना उनको अपनी बात रखने में वास्तव में सहायता कर रहा है |
लोग नारे तब लगाते हैं जब उनके पास तर्क नहीं होता है | राजीव जी ने हिन्दुभीति पर एक ठोस मत रखा और हमें इसे अनुभव करना चाहिए |
मेरा नाम गणेश रामकृष्णन है | आज का कार्यक्रम बहुत बढ़िया था और हम सभी हिंदुओं को दैनन्दिन 
हमारे सामने आने वाले मुद्दों और चुनौतियों के प्रति जागरूक किया गया | 
हम किन मुद्दों का सामना करते हैं और उनका सामना करने के लिए हमें क्या सीखना चाहिए, राजीवजी ने उनको असाधारण रूप से समझाया | 
शिकागो विश्वविद्यालय के प्रोफेसर विलियम्स और उनके छात्रों ने जो हो-हल्ला मचाया वो आँखें खोल देने वाली थी | 
यह समझना कठिन है कि यदि वे एक बहस में भाग लेने का प्रयास कर रहे हैं तो फिर अपनी पहचान क्यों छिपाते हैं |
राजीव जी ने उनसे प्रभावशाली ढंग से बात की और उन्हें प्रमाणित किया कि साहित्यिक चोरी का उनका आरोप खोखला था |
हिंदुओं और वेदों से बहुत सारी चीजों की चोरी की गयी है | राजीव जी सनातन धर्म की महान उपलब्धियों को उजागर कर रहे हैं |
यह भी चौंकाने वाला था कि किस प्रकार भारतीय मूल के वामपंथी बहस में भाग लेने की जगह चिल्लाये और हंगामा किया | 
उनके पास बहस में भाग लेने का अच्छा अवसर था | फिर भी वे चिल्लाए और नारेबाजी की | 
मुझे उनपर दया आती है और मैं उनके ज्ञान और समझ की कमी पर चकित हूँ |
मैं अदिति बनर्जी हूं | राजीव मल्होत्रा का आज का वक्तव्य बहुत उत्कृष्ट और महत्वपूर्ण था क्योंकि 
इसने दर्शाया कि हिंदुभीति कितनी गहरी है और हमारे समुदाय के लिए यह कैसी समस्या है | 
जिस तरीके से इन प्रोफेसरों और छात्रों ने राजीव मल्होत्रा के शांतिपूर्ण और सकारात्मक संबोधन को बिना पर्याप्त तथ्यों या सबूत के बाधित 
किया, वो यह दर्शाता है कि हमारे विरोधी कितने गहरे और सशक्त हैं और आपको कितनी शक्ति के साथ उनका प्रतिकार करना है |
मेरा नाम रवि है और मैं हिंदू छात्र परिषद का अध्यक्ष हूं। मैं कुछ वर्षों से राजीव मल्होत्रा के कार्य का अनुगामी हूँ और यह 
वास्तव में स्पष्ट है कि वे भविष्य और भविष्य की पीढ़ियों के लिए हिंदु धर्म के विकास का नेतृत्व कर रहे हैं |
वे अद्वितीय परिप्रेक्ष्य और नवीन अंतर्दृष्टि लाते हैं | सत्र बहुत अच्छा था और प्रश्नोत्तरी उत्तेजक और विस्मयकारी था |
एक तथाकथित संभ्रांत विश्वविद्यालय के प्रोफेसर ने जानकारी के बिना विभिन्न आरोप लगाए और पश्चिमी इंडोलॉजी में हिंदू धर्म के प्रति 
पूर्वाग्रह का प्रदर्शन किया | यह बराबरी का स्तर नहीं है और राजीवजी ने बराबरी का स्तर लाने के लिए बहुत काम किया है |
यह कार्यक्रम अद्भुत था और राजीवजी ने शिष्टता और आत्मविश्वास के साथ हंगामा करने वालों को संभाला और अपने उत्तर के 
समर्थन में जानकारी दिया | यह प्रयास हम सभी को हिंदू धर्म के अध्ययन और इंडोलजी में करना चाहिए | 
मैं वास्तव में अभी अभी हुए इस कार्यक्रम की गुणवत्ता पर चकित हूँ और मुझे आशा है कि भविष्य में कई और भी होंगे | धन्यवाद !
मेरा नाम बलू सप्रे है और मैं सोशल मीडिया पर राजीवजी का अनुगमन करता हूं | उनपर व्यक्तिगत रूप से अभिजात 
विश्वविद्यालय के प्रोफेसर का आक्रमण हुआ जो बिना तैयारी के आये थे | राजीव जी के उत्तर पूर्णतया ठीक थे |
लेकिन वे कोई भी उत्तर सुनना नहीं चाहते थे और एक बात से दूसरी बात पर कूद रहे थे | जब हमारी संस्कृति और हिन्दू 
धर्म के बारे में लोगों को शिक्षित करने की बात आती है तो हमारे शिक्षाजगत में एक और समस्या है |
वर्तमान में यह दृष्टि मुख्यतः बाहरी है | राजीवजी बहुत अच्छी तरह से अन्तरंग परिपेक्ष्य दर्शाते हैं जिसका उन्होंने अपनी पुस्तक “बैटल फॉर 
संस्कृत” में वर्णन किया है | वे लोगों को शिक्षाजगत में हिंदू धर्म की स्थिति की गंभीरता को समझने में सहायता कर रहे हैं | 
कई पश्चिमी बुद्धिजीवियों द्वारा कितने अनुचित रूप में इसे दर्शाया जाता है |
मैं न्यू जर्सी से अनिकेत कोहली हूँ | यह कार्यक्रम बहुत अच्छा था और एक विशिष्ट विषय पर राजीवजी के ज्ञान की गहराई और दूसरों ने 
इसके बारे में क्या लिखा है, यह दर्शाता है | इसलिए, इसने उनके समग्र परिप्रेक्ष्य को समझने में हमारी सहायता की | 
विशिष्ट विषयों, जिन्हें वे चुनते हैं, जैसे किस प्रकार आक्रमण हुए, उनका पूरे विश्व के इतिहास 
और संस्कृति पर क्या प्रभाव था, सामाजिक प्रभाव | यह काफी प्रभावशाली था |
वातावरण बहुत कुछ सीखने के लिए बहुत अनुकूल था | कुछ लोग कार्यक्रम के अपहरण के उद्देश्य से आये थे और 
हास्यास्पद विचारों का समर्थन कर रहे थे परन्तु राजीवजी ने उन्हें अच्छी तरह से संभाला |
दूसरा, राजीव जी ने उन लोगों को अच्छा उत्तर दिया अपने प्रश्न के समर्थन में जानकारी भी दे रहे थे |
कई लोग तैयार नहीं थे | उन्होंने दावा किया कि उन्होंने पुस्तक को पढ़ा है लेकिन उन्होंने परिचय भी नहीं पढ़ा था |
वे पुस्तक में उल्लिखित वाम और दक्षिण का अभिप्राय समझ नहीं पा रहे थे और सामान्यतः प्रयोग में 
आने वाले वाम और दक्षिण सम्बन्धी अपने विचारों के पूर्वाग्रह से ग्रसित थे |
कुछ लोगों ने दलित जैसे मुद्दों को उठाने का प्रयास किया जिनका इस संबोधन से कोई सम्बन्ध नहीं था | 
राजीवजी ने उन प्रश्नों का उत्तर बहुत अच्छे से दिया और हिंदुभीति की अवधारणा की कार्रवाई का जीवंत स्वरुप दिखाया |
उन्होंने उन प्रश्नों का उत्तर उत्तेजित हुए बिना प्रभावशाली तरीके से दिया | यह उनके ज्ञान की गहराई को दिखाता है | 
मैं न्यू जर्सी से अभिमन्यु गुप्ता हूँ | उनका संबोधन अद्भुत था | मैंने उनके वीडियो देखे हैं और “भारत विखंडन” पुस्तक पढ़ी है |
उन्होंने समझाया कि हिंदुभीति शिक्षाजगत में एक संरचनात्मक विषय है |
यह एक दीर्घकालिक मुद्दा है और राजीवजी ने बताया कि उन्होंने दो दशकों तक कैसे इससे लड़ाई की 
है | दुर्भाग्य से कुछ लोगों ने व्यवधान उत्पन्न करने का प्रयास किया | 
मैं इन विवादों के बारे में बहुत कम जानता था लेकिन यह अच्छा था कि राजीवजी ने उन सभी मुद्दों को स्पष्ट रूप से रखा और 
मुझे लगता है कि उनके तर्क बहुत विश्वसनीय थे और उन्होंने एक बहुत अच्छा दृष्टिकोण प्रस्तुत किया |
